Verloor gewig met onderbroke vas - WelstandWelstand
Tuis / Advies / Verloor gewig met onderbroke vas
Onderbroke vas is tans een van die gewildste gesondheidstendense ter wêreld. Dit word nie net gebruik vir gewigsverlies nie, maar bevorder ook gesondheid en ʼn vereenvoudigde lewenswyse. Dit is dus nie ʼn dieet nie, maar eerder ʼn leefstyl.
Allerhande veranderinge vind in ons liggame plaas wanneer ons vir rukke nie eet nie, om ons liggame toe te laat om gedurende tye van hongersnood te floreer. Dit het te doen met hormone, gene en prosedures van herstel. Gedurende periodes van vas ontvang ons liggame ʼn verhoogde hoeveelheid groeihormoon en verlaag ons bloedsuiker- en insulienvlakke aansienlik. Ons liggame gaan ook in detoksikasie in. Sommige mense voel dat hulle helderder kan dink en beter kan konsentreer, ander ervaar die ommekeer van tipe twee diabetes. Onderbroke vas kan moontlik cholesterol verbeter en die kans om Alzheimer se siekte te ontwikkel verlaag. Inflammasie word ook beveg.
Daar is talle verskillende metodes om onderbroke vas toe te pas, maar elkeen bestaan uit vaste intervalle van vas en eet. Ons vas in elk geval wanneer ons slaap. Jy sal dus net hierdie periode van vas verleng. Jy kan ontbyt oorslaan, jou eerste ete vir die dag oor middag-ete geniet, en dan jou laaste ete vir die dag rondom agtuur in die aand eet. Dit kom daarop neer dat jy dan 16 ure per dag vas. Hierdie is die gewildste tipe vas, wat as 16/8 bekend staan. Die eet-stop-eet-metode is wanneer jy een of twee keer per week vir ʼn 24 uur-periode vas. Die 5:2 metode is wanneer jy vir twee dae van die week slegs 500-600 kalorieë inneem. Daar is egter baie ander metodes met verskillende intervalle. Die beste metode is die een wat die beste by jou leefstyl, gesondheidsvlak en verwagtinge pas.
Gedurende jou eetperiode is dit voordelig om gesond te eet. Gedurende jou vasperiode kan jy water, tee en koffie drink. Dit is belangrik om ten alle tye gehidreer te bly.
Dit klink moeiliker as wat dit is. Die meeste mense vind die aanpassing maklik en voel oor die algemeen gesonder en meer energiek.